FI Euroopan unionin virallinen lehti CE 78/239

(2004/C 78 E/0241)

KIRJALLINEN KYSYMYS E-3198/03

esittäjä(t): Olivier Dupuis (NI) komissiolle

(30. lokakuuta 2003)

Aihe: Viimeaikaiset Ingušian pakolaisleirien sulkemiset ja pakolaisten karkotukset

Lääkärit ilman rajoja -järjestön mukaan jälleen yksi leiri on tyhjennetty Ingušiassa 1. lokakuuta, joitakin päiviä ennen Tšetšenian vaaleja. Järjestön antamien tietojen mukaan leirille jääneet viimeiset 168 perhettä olivat muita onnekkaampia, koska ne sijoitettiin naapurileirillä sijaitseviin YK:n pakolaisasiain päävaltuutetun viraston telttoihin. Tältä leiriltä ennen syyskuuta karkotetut perheet ja muissa leireissä jatkuvan karkotusuhan alaisena asuvat perheet eivät sitä vastoin ole saaneet uutta kattoa päänsä päälle. Humanitaarinen järjestö katsoo, että kyseessä on poikkeus Ingušian tšetšeenipakolaisiin sovellettavasta pakko-kotiuttamispolitiikasta. Lääkärit ilman rajoja tekemän kyselyn mukaan, johon vastasivat kaikki Ingušian telttaleireillä asuvat pakolaiset ja joka julkaistiin keväällä, 90 prosenttia pakolaisista ei halunnut palata Tšetšeniaan, jossa sieppaukset, murhat, kidutus ja puhdistukset ovat jokapäiväisiä.

Tietääkö komissio näistä viimeaikaisista tšetšeenipakolaisten karkotuksista Ingušian leireiltä? Miten komissio on reagoinut siihen, että Venäjän viranomaiset ovat täten loukanneet räikeästi asianomaisia kansainvälisiä sopimuksia sekä yleensä kansainvälisen yhteisön ja erityisesti Euroopan unionin kanssa tekemiään sitoumuksia? Kuinka kauan komissio aikoo vielä sietää Venäjän viranomaisten taholta kansainvälisen oikeuden ja Venäjän omien sitoumusten noudattamatta jättämistä ja rikkomista?

Chris Pattenin komission puolesta antama vastaus

(5. joulukuuta 2003)

Komissio on seurannut tarkasti Tšetšenian viimeaikaisia tapahtumia.

Komissio tukee sellaista poliittista ratkaisua, jossa kunnioitetaan Venäjän alueellista yhtenäisyyttä, sekä kaikkia aitoja ponnisteluja, jotka johtavat kestävään rauhaan. Komissio oli toivonut, että maaliskuussa 2003 järjestetty perustuslakia koskenut kansanäänestys olisi johtanut konfliktin rauhanomaiseen ja poliittiseen ratkaisuun tarjoamalla perustan välittömälle keskustelulle, sekä oikeusvaltion palauttamiseen ja ihmisoikeuksien tehokkaaseen suojeluun. Osana ratkaisua katsottiin välttämättömäksi, että Tšetšenian väestö tunnustaisi 5. lokakuuta 2003 pidettyjen presidentinvaalien legitiimiyden. Vaalien järjestäminen kuitenkin nosti esiin monia kysymyksiä, jotka koskivat muun muassa asianmukaista vaaliprosessia ja tiedotusvälineiden käyttömahdollisuutta.

Komissio on tietoinen niistä huolestuttavista raporteista, joissa kerrotaan jatkuvista ihmisoikeusrikkomuksista Tšetšeniassa ja kotimaassaan siirtymään joutuneille henkilöille tarkoitettujen pakolaisleirien sulkemisesta Ingušiassa. Sulkemalla kyseiset leirit ja olemalla myöntämättä kansainväliselle yhteisölle ja erityisesti Euroopan yhteisön humanitaarisen avun toimistolle (ECHO) lupaa rakentaa asianmukaisia vaihtoehtoisia suojia niille, jotka haluavat jäädä maahan, viranomaiset eivät anna kotimaassaan siirtymään joutuneille muuta mahdollisuutta kuin palata Tšetšeniaan. Näin on siitäkin huolimatta, että Tšetšenian turvallisuustilanne on vain huonontunut perustuslakia koskevan maaliskuussa 2003 pidetyn kansanäänestyksen ja lokakuussa 2003 pidettyjen presidentinvaalien jälkeen ja huolimatta huonosta humanitaarisesta tilanteesta Tšetšeniassa. On sitäkin valitettavampaa, että Venäjä ei ole millään konkreettisella tavalla vastannut komission toistuviin kehotuksiin helpottaa humanitaarisen avun tarjoamista antamalla lupa rakentaa vaihtoehtoisia suojia Ingušiaan, antamalla kansalaisjärjestöille mahdollisuus hyödyntää Yhdistyneiden Kansakuntien suurtaajuusviestintää (VHF), varmistamalla avustustyöntekijöiden turvallisuus sekä antamalla ECHOlle mahdollisuus avata toimisto Nazranissa Ingušiassa.

Komissio otti esiin nämä huolenaiheet unionin ja Venäjän välisessä huippukokouksessa 6. marraskuuta 2003. Komissio aikoo kehottaa Venäjän viranomaisia parantamaan Tšetšenian tilannetta kaikin tavoin unionin ja Venäjän välisissä poliittisissa tapaamisissa, joissa näistä asioita keskustellaan.